দিল্লি বিস্ফোরণে ‘শয়তানের মা’! ফরেনসিক তদন্তে উঠে এল বিস্ফোরকের নতুন সূত্র

নয়াদিল্লি: দিল্লির (Delhi) চাঁদনি চক (Chadni Chowk) সংলগ্ন এলাকায় ভয়াবহ বিস্ফোরণের ঘটনায় উঠে এল নয়া তথ্য। ফরেনসিক তদন্তে ইঙ্গিত মিলেছে, হামলায় ব্যবহার করা হয়েছিল অত্যন্ত বিপজ্জনক বিস্ফোরক ট্রায়াকিটোন ট্রাইপারক্সাইড (TATP)। যার কুখ্যাত নাম ‘শয়তানের মা’। এতদিন মনে করা হচ্ছিল বিস্ফোরণে ব্যবহৃত হয়েছিল অ্যামোনিয়াম নাইট্রেট। তবে তদন্তকারীদের মতে, সেই ধারণা ভুল।

সূত্র বলছে, TATP এমন এক বিস্ফোরক যা ডিটোনেটর ছাড়াই বিস্ফোরিত হতে পারে। সামান্য অতিরিক্ত তাপমাত্রা, চাপ বা ঘর্ষণ পেলেই ঘটে ভয়াবহ বিস্ফোরণ। তুলনায় অ্যামোনিয়াম নাইট্রেট অনেক বেশি স্থিতিশীল। তাই বিস্ফোরণের মাত্রা বিশ্লেষণ করে তদন্তকারীরা এখন প্রায় নিশ্চিত, ট্রায়াকিটোন ট্রাইপারক্সাইডই ব্যবহার হয়েছিল।

আরও পড়ুন: বিহারের মৈথিলী নাকি বাংলার মধুপর্ণা! দেশের সর্বকনিষ্ঠ বিধায়ক কে?

তদন্ত সূত্রে খবর, অভিযুক্ত উমর এই বিস্ফোরকের প্রকৃতি সম্পর্কে আগেই অবগত ছিল। বিস্ফোরণের স্থানটি চাঁদনি চক লাগোয়া, পুরনো দিল্লির অন্যতম জনবহুল এলাকা। এমন জায়গায় TATP ব্যবহার থেকেই পরিকল্পিত হামলার ইঙ্গিত মিলছে।

এই বিস্ফোরণে এখনও পর্যন্ত অন্তত ১৩ জনের মৃত্যু হয়েছে। যদিও সরকারিভাবে এটিকে জঙ্গি হামলা ঘোষণা করা হয়নি, তদন্ত কিন্তু সেদিকেই ঝুঁকছে। সূত্রের দাবি, হামলার নেপথ্যে জইশ-ই-মহম্মদের হাত থাকতে পারে। তবে এখনও পর্যন্ত কোনও জঙ্গি সংগঠন দায় স্বীকার করেনি।

সিসিটিভিতে ধরা পড়েছে, বিস্ফোরণের আগে সুনহেরি মসজিদের পার্কিং লটে প্রায় ৩ ঘণ্টা ধরে দাঁড়িয়ে ছিল ওই গাড়িটি। সেই গাড়ির সূত্র ধরে দুই সন্দেহভাজনকে আটক করেছে পুলিশ। চলছে জোরকদমে তদন্ত। প্রধানমন্ত্রী নরেন্দ্র মোদি স্পষ্ট বার্তা দিয়েছেন, “ষড়যন্ত্রকারীদের কাউকেই রেহাই দেওয়া হবে না।” এখন তদন্তকারীদের নজর বিস্ফোরণে ব্যবহার হওয়া রহস্যময় বিস্ফোরক ‘শয়তানের মা’ TATP–র দিকেই।